Сабийхэм папщIэ
Налшык къалэ зыгъэбжьыфIэ ХьэтIохъущокъуэхэ я жыг хадэм ит сабий нэгузыужьыпIэм зэхъуэкIыныгъэхэр егъуэт.
Илъэсищ зэкIэлъыкIуэм къриубыдэу аттракционыр къанэ щымыIэу къагъэщIэрэщIэну я мурадщ. ЗэкIэ сэкъат зыгъуэтахэр зэрагъэпэщыж, жьы хъуауэ нэхъ зытешыныхьхэр Iуахыпащ. Абыхэм я пIэм къоувэ зэманымрэ ди сабийхэм я хъуэпсапIэхэмрэ сыткIи тещIыхьа нэгузыужьыпIэхэр. Аттракционыр пшапэр зэхэуэху лэжьэн хуэдэу и хъуреягъыр къагъэнэхунущ, билетхэр къэщэхуныр электрон Iэмалхэм хуагъэкIуэнущ.
Гъэмахуэм и пэщIэдзэм сабийхэм къапоплъэ батут гъэпщахэм я къалэр, «Хым щыщакIуэхэр» зыфIаща псы аттракционыр. Абыхэм сабийхэми балигъхэми я нэгу зыщиужьынущ.
Мы махуэхэм аттракционым сабийхэр щыкуэдщ. ДызрихьэлIа гъэсакIуэхэм зэрыжаIамкIэ, щIыпIэм игъуэта зэхъуэкIыныгъэхэмрэ хъыринэхэр куэдкIэ нэхъ шынагъуэншэ зэрыхъуамрэ щогуфIыкI.
Шэрэдж Дисэ.
